Xirivella incorpora un nou grau a la seua oferta educativa en Secundària
17 de maig de 2023

Xirivella augmenta la seua oferta educativa per al pròxim curs escolar amb un nou grau mitjà. La Conselleria d'Educació ha concedit a l'IES Gonzalo Anaya el cicle de Sistemes microinformàtics i xarxes, de la família Informàtica i comunicacions. “Per al centre és un al·licient continuar creixent en la nostra oferta educativa. L'any passat vam incorporar amb èxit el Grau superior de Gestió de l'Aigua, un curs d'especialització en fabricació intel·ligent i un curs d'FP bàsica en manteniment d'edificis. Este nou curs reforça la nostra oferta en informàtica, en la qual ja teníem un curs d'FP bàsica”, afirma Juan Antonio Risueño, director de l'IES Gonzalo Anaya.

Es tracta d'un curs de 2.000 hores en el qual l'alumnat aprendrà a instal·lar, configurar i mantindre sistemes microinformàtics, aïllats o en xarxa, així com xarxes locals en xicotets entorns. “Té un marcat caràcter pràctic, amb orientació laboral i formació en centres de treball. L'alumnat es formarà en el muntatge i manteniment d'equips, sistemes operatius, xarxes locals i serveis en xarxa, aplicacions web i seguretat informàtica”, assegura Jaime Brull, cap del departament d'Informàtica de l'IES Gonzalo Anaya. El curs serà en horari vespertí: “actualment tenim tanta oferta de cursos que ja no tenim disponibilitat al matí”, assenyala Juan Antonio Risueño.

Per al pròxim curs s'oferiran 24 places en este cicle de grau mitjà que compta amb una gran demanda. “És un grau amb moltes eixides. Acaben amb el títol de tècnics en sistemes microinformàtics i xarxes, la qual cosa els permet treballar, per exemple, en assessorament informàtic, tècnic de reparacions i també poden continuar formant-se amb un grau superior, la universitat o cursos especialitzats. Nosaltres sempre aconsellem continuar estudiant perquè una major formació els permetrà més i millors possibilitats laborals”, sosté Jaime Brull. “A més -adverteix Juan Antonio Risueño-, com som Acadèmia Cisco, també podran rebre un certificat Cisco, que és molt valorat i d'utilitat en el món laboral”.

L'IES Gonzalo Anaya compte en l'actualitat amb més de 950 alumnes, la major xifra de la seua història, amb un cos docent de 120 persones, i imparteix cursos de  6 famílies professionals.